รัฐบาลไทย-ข่าวทำเนียบรัฐบาล-รัฐมนตรีเกษตรฯ "เฉลิมชัย" ติดตามสถานการณ์น้ำและการบริหารจัดการน้ำทั่วประเทศ
วันศุกร์ที่ 6 กันยายน 2562
รัฐมนตรีเกษตรฯ "เฉลิมชัย" ติดตามสถานการณ์น้ําและการบริหารจัดการน้ําทั่วประเทศ
รัฐมนตรีเกษตรฯ "เฉลิมชัย" ติดตามสถานการณ์น้ําและการบริหารจัดการน้ําทั่วประเทศ เฝ้าระวังตลอด 24 ชม. พร้อมให้กําลังใจเจ้าหน้าที่ผู้ปฏิบัติงาน
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังติดตามสถานการณ์น้ําและมอบนโยบายในการแก้ไขปัญหาอุทกภัยและภัยแล้ง และการให้ความช่วยเหลือประชาชนทั่วประเทศ ณ ศูนย์ปฏิบัติการน้ําอัจฉริยะ (SWOC) กรมชลประทาน สามเสน ว่า ในวันนี้ได้ติดตามสถานการณ์น้ําและการบริหารจัดการน้ํา โดยมีการ VDO Conference เพื่อติดตามสถานการณ์กับสํานักงานชลประทานที่ 1-17 ทั้งในส่วนของภัยแล้ง อุทกภัย และการป้องกันความเสียหายที่เกิดขึ้น ซึ่งจากการรายงานขณะนี้มีปริมาณฝนตกลดน้อยลง ส่วนปัญหาที่เกิดขึ้นวันนี้คือการรับมวลน้ําที่มีการสะสมตั้งแต่ภาคเหนือและภาคอีสาน ซึ่งสถานการณ์โดยรวมกําลังกลับเข้าสู่สภาวะปกติ ถ้าไม่มีปริมาณฝนตกเพิ่มขึ้นในปริมาณที่มาก คาดว่า 2 - 3 วันนี้จะสามารถบริหารจัดการน้ําได้ อีกทั้งได้สั่งการให้เตรียมระวังในทุกพื้นที่ ทั้งด้านบุคคลากรและอุปกรณ์ต่าง ๆ ซึ่งมีการเฝ้าระวัง ตลอด 24 ชม. โดยพื้นที่ที่จะต้องเตรียมรับมวลน้ําคือจังหวัดยโสธร อุบลราชธานี และอํานาจเจริญ ที่น้ําชีจะไหลมารวมกัน จึงจําเป็นต้องบริหารจัดการโดยการผลักดันน้ําลงแม่น้ําโขง และทําการหน่วงน้ําให้ลงพื้นที่นี้น้อยที่สุด ถ้าสามารถนําน้ําไปลงพื้นที่ในทุ่งหรือพื้นที่กักเก็บน้ําแห่งใหม่ได้ ก็จะเป็นการบริหารจัดที่ไม่ทําให้เสียเปล่า ซึ่งขณะนี้ทางกรมชลประทานก็กําลังดําเนินการอยู่
นอกจากนี้ ได้สั่งการให้กรมส่งเสริมการเกษตรเข้าสํารวจความเสียหายหลังจากน้ําลดแล้ว และให้ผู้ว่าราชการจังหวัดเป็นคนประกาศเป็นพื้นที่ประสบอุทกภัย เพื่อรัฐบาลจะได้ประเมินความเสียหายและมีการชดเชยต่อไป ขณะนี้คาดว่าภายในเดือนกันยายนนี้ เกษตรกรจะเก็บเกี่ยวข้าวแล้วเสร็จ ซึ่งหลังจากเก็บเกี่ยวแล้วจะมีพื้นที่รองรับน้ําได้ถึง 2,000 - 3,000 ล้าน ลบ.ม. แต่ในขณะนี้ต้องระวังไม่ให้น้ําเข้าไปในพื้นที่เศรษฐกิจและพื้นที่การเกษตรที่กําลังจะเก็บเกี่ยว หากทําตรงนี้ได้ความเสียหายก็จะลดน้อยลง อย่างไรก็ตาม ได้เน้นย้ําให้โครงการชลประทานทุกแห่ง โดยเฉพาะในพื้นที่เสี่ยงภัยน้ําท่วมเดิม เตรียมพร้อมรับมือสถานการณ์น้ําที่อาจจะเกิดขึ้น ด้วยการกําชับเจ้าหน้าที่ให้เฝ้าระวังและติดตามสถานการณ์น้ําในพื้นที่ของตนอย่างใกล้ชิด พร้อมทั้งให้ตรวจสอบระบบและอาคารชลประทาน ให้สามารถรองรับสถานการณ์น้ําได้อย่างเต็มศักยภาพ กําจัดวัชพืชไม่ให้กีดขวางทางน้ํา รวมทั้งบริหารจัดการน้ําในอ่างเก็บน้ําให้เหมาะสมกับสภาวการณ์ที่เกิดขึ้นตามแต่ละช่วงเวลาด้วย
สําหรับการบริหารจัดการน้ําในระยะยาว ได้สั่งการให้กรมชลประทานสํารวจพื้นที่ที่จะเป็นแหล่งรองรับน้ํา เช่น ทุ่งบางระกํา และทุ่งทะเลหลวง ซึ่งพื้นที่ดังกล่าวจะเป็นพื้นที่รองรับน้ําไว้ใช้ในแล้งหน้า และเพื่อการอุปโภค-บริโภคด้วย โดยพื้นที่ที่จะมาแหล่งรองรับน้ํานี้รัฐบาลจะหาวิธีการเยี่ยมยา เช่น จ่ายค่าเช่า เป็นต้น ให้พื้นที่เหล่านั้นได้อยู่อาศัยได้ แต่ต้องเป็นไปตามระเบียบของกฎหมาย และจะมีการส่งเสริมอาชีพ อาจมีการปล่อยพันธุ์สัตว์น้ํา ทําให้เกษตรกรมีรายได้เสริมอีกทางหนึ่ง
ดร.ทองเปลว กองจันทร์ อธิบดีกรมชลประทาน กล่าวเพิ่มเติมว่า จากการติดตามสภาพอากาศและสถานการณ์น้ําทั่วประเทศในระยะที่ผ่านมา ประเทศไทยมีฝนตกในหลายพื้นที่ ส่งผลให้ปริมาณน้ําในอ่างเก็บน้ําและปริมาณน้ําท่าในลําน้ําต่าง ๆ เพิ่มขึ้น ปัจจุบัน (ข้อมูล ณ วันที่ 5 ก.ย. 62) อ่างเก็บน้ําขนาดใหญ่และขนาดกลางทั่วประเทศ มีปริมาณน้ําในอ่างฯ รวมกันทั้งสิ้น 46,331 ล้านลูกบาศก์เมตร (ล้าน ลบ.ม.) คิดเป็นร้อยละ 61 ของความจุอ่างฯ รวมกันทั้งหมด เป็นปริมาณน้ําใช้การได้ 22,401 ล้าน ลบ.ม. สามารถรองรับน้ําได้อีกกว่า 29,000 ล้าน ลบ.ม. เฉพาะลุ่มน้ําเจ้าพระยา 4 เขื่อนหลัก มีปริมาณน้ํารวมกัน 10,855 ล้าน ลบ.ม. คิดเป็นร้อยละ 44 ของความจุอ่างฯ รวมกัน เป็นปริมาณน้ําใช้การได้ 4,159 ล้าน ลบ.ม. สามารถรองรับน้ําได้อีกกว่า 14,000 ล้าน ลบ.ม.
ด้านสถานการณ์น้ําในแม่น้ําสายหลักและแม่น้ําสาขาทั่วประเทศ มีปริมาณน้ําเพิ่มขึ้น โดยเฉพาะลุ่มน้ําเจ้าพระยา เนื่องจากพื้นที่ตอนบนของประเทศมีปริมาณฝนที่ตกหนัก และฝนที่ตกสะสมมากขึ้น ส่งผลให้มีปริมาณน้ําท่าไหลหลากลงสู่แม่น้ําเจ้าพระยาเพิ่มขึ้น ปัจจุบัน (ข้อมูล ณ วันที่ 6 ก.ย. 62 เวลา 08.00 น.) มีปริมาณน้ําไหลผ่านที่สถานี C.2 อําเภอเมืองนครสวรรค์ 1,399 ลบ.ม./วินาที ระดับน้ําต่ํากว่าตลิ่งประมาณ 5 เมตร และมีปริมาณน้ําไหลผ่านเขื่อนเจ้าพระยา 824 ลบ.ม./วินาที มีแนวโน้มที่ปริมาณน้ําไหลผ่านเขื่อนเจ้าพระยาจะเพิ่มสูงขึ้นไปจนถึงประมาณ 700 – 900 ลบ.ม./วินาที ซึ่งจะส่งผลให้ระดับน้ําด้านท้ายเขื่อนเจ้าพระยาเพิ่มสูงขึ้นจากปัจจุบัน ได้แก่ บริเวณตําบลบ้านกระทุ่ม ตําบลหัวเวียง อําเภอเสนา และตําบลท่าดินแดง อําเภอผักไห่ จังหวัดพระนครศรีอยุธยา จะมีระดับน้ําเพิ่มสูงขึ้นประมาณ 0.50 – 1.00 เมตร ปริมาณน้ําดังกล่าวจะยังไม่ส่งผลกระทบต่อพื้นที่ริมแม่น้ําเจ้าพระยา
สําหรับสถานการณ์น้ําท่วมในปัจจุบัน ยังคงมีพื้นที่ประสบภัยน้ําท่วม 14 จังหวัด ได้แก่ พิจิตร อุตรดิตถ์ สุโขทัย เพชรบูรณ์ ยโสธร ร้อยเอ็ด กาฬสินธุ์ ขอนแก่น มหาสารคาม อุดรธานี อุบลราชธานี อํานาจเจริญ สกลนคร และนครพนม การช่วยเหลือพื้นที่ประสบอุทกภัย กระทรวงเกษตรฯ โดยกรมชลประทานได้จัดส่งเครื่องจักร เครื่องมือต่าง ๆ ไปช่วยเหลือพื้นที่น้ําท่วมทั่วประเทศ แบ่งเป็นเครื่องสูบน้ํา 83 เครื่อง เครื่องผลักดันน้ํา 56 เครื่อง รถบรรทุก 6 คัน และกาลักน้ํา 20 แถว
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th